Boeke vir leeskringe: NB-Uitgewers se keuse vir 2019 | LitNet
Formaat: Sagteband, 384pp
Op Kiefmor wonder Ampersand wat geword het van Wakinyan, die swarthaarman wat als kom deurmekaarroer het. Hier's min vir haar oor ná haar ouma se dood, so sy vat die pad – met haar saad. Sy moet vir Wakinyan vind, en sy moet sorg dat die saad nie in Meconium – die enklawe wat alle saad wil beheer – se hande val nie, want onverklaarde plantsaad is in 2081 'n streng taboe en Amper se grootste las.
Alettie van den Heever | Foto: Retha Ferguson
Alettie van den Heever is 'n boorling van Springbok en tans 'n doktorale student in die Afrikaanse letterkunde aan die US, waar sy ook voorgraads studeer het. Sy het in Kaapstad skoolgehou en woon tans in Bellville. Stof (wat deels afspeel in 'n toekomstige Bellville) is haar eerste roman.
Lodewyk G du Plessis is 'n skuilnaam. Hierdie fenomenale debuut én gissings oor die skrywer se identiteit gaan boekliefhebbers vanjaar aan die praat hê.
Prys: R 280.00
Formaat: Sagteband, 304pp
In die loop van 1876 kom verskeie groepe Transvalers by die samevloei van die Krokodil- en Maricoriviere aan met die idee om na Damaraland te trek – 'n land wat hulle net uit die stories van jagters ken. Om daar te kom, moet hulle 'n stuk waterlose Kalahari, bekend as die Dors, oorsteek. Maar die magstryd tussen die voormanne van elke groep om die hoofleier van die trek te wees laat die trek op 'n ramp afstuur, lank voor hulle die Dorsland binnegaan.
Anderkant die dors wag daar nie 'n land van melk en heuning nie, maar koors, tsetsevlieë, olifante en leeus. 'n Land vir mense wat uit hardekool se hout gesny is. 'n Land vir mense wat die dood kan vat en kan doodmaak sonder om 'n oog te knip.
Marinda van Zyl is op 11 September 1948 te Gobabis (Namibië) gebore. In 2011 was sy die naaswenner in LAPA se romanwedstryd met haar manuskrip Vrypas na Vergenoeg wat as Wilhelmina Radebe kom tuis gepubliseer is. Haar roman Amraal haal in 2015 die kortlys van NB-uitgewers se Groot Afrikaanse romanwedstryd.
Benewens Honeursgrade in Geskiedenis en Biblioteekkunde by Unisa, het sy ook 'n MA in Geskiedenis (UOVS) en MBibl (cum laude) aan die Potchefstroomse Universiteit verwerf en dit opgevolg met 'n PhD in Geskiedenis by Vista Universiteit.
Marinda en haar man, Jan, woon sedert hulle aftrede op Langebaan.
Datum Vrygestel: 08
Formaat: Sagteband, 196pp
Magrieta Prinsloo, dierkundige, se kop haak uit op die verkeerde antidepressant. Sy raak vervreem van haar kollegas, beledig haar departementshoof, en haar illustere akademiese loopbaan kom tot 'n einde.
Sy aanvaar 'n betrekking by die Buro vir Voortgesette Onderrig, met die enigmatiese Markus Potsdam as hoof van die Kaapse tak. Daar word van haar verwag om te reis om met medewerkers te skakel, onder meer na die Oos-Kaap. Op hierdie reise kom sy heelwat teë – sowel medewerkers as walvisse – wat haar lewe in 'n beduidende ander koers stuur. Wanneer Markus Potsdam boonop op 'n oggend verdwyn, raak haar lewe nog verder gekompliseer.
Ingrid Winterbach | Foto: Brenda Veldtman
Ingrid Gerda Winterbach is op 14 Februarie 1948 in Johannesburg gebore. Sy matrikuleer aan die Hoërskool Florida. In 1969 behaal sy 'n BA-graad in die Skone Kunste aan die Universiteit van die Witwatersrand, en in 1970 'n honneursgraad in Afrikaans en Nederlands aan dieselfde universiteit. In 1974 ontvang sy 'n MA-graad in Afrikaans & Nederlands, onder leiding van DJ Opperman, aan die Universiteit van Stellenbosch.
Sy is daarna onderwyser, verslaggewer by Die Burger en vir 13 jaar dosent in die kunsdepartement van Stellenbosch Universiteit. Ingrid was daarna ook dosent in Afrikaans en Nederlands aan die Universiteit van KwazuluNatal. Sedert 2002 is sy besig om voltyds te skryf en te skilder.
Datum Vrygestel: 22
Formaat: Sagteband, 320pp
Daar is 'n klop aan die deur. My vinger huiwer op die sneller. My hart hamer die sekondes in my ore om. Wat sal gebeur as die skoot afgaan?
Johan is negentien en in die weermag. Wanneer die adjudant hom inlig dat hy na Seksie C in die Zambezivallei gestuur word om onreëlmatige ontgroening te ondersoek, pak 'n ongekende opgewondenheid hom beet. Maar dit is korte duur, want Johan besef gou hy is nie opgewasse teen die weermag nie. Ter ontvlugting besoek Johan pasnaweke sy ouer neef, Ben, in Pretoria. Ben, die rebelse seun van die generaal. Ben wat sy eie oorlog veg.
Die Generaal is 'n onthutsende, oorrompelende en aangrypende verhaal wat die absurditeit van die Grensoorlog en die verwoestende impak daarvan op jong mans se lewens met sensitiwiteit teken.
Hans Pienaar | Foto: Twitter
Hans Pienaar is in 1955 in Stellenbosch gebore maar het dwarsdeur die land grootgeword. Sedert die 1980s woon hy in Johannesburg waar hy sy brood verdien het as joernalis en uitgewer, onder andere as lid van die redaksie van Vrye Weekblad en as direkteur van Taurus. Later het hy veral in die res van Afrika en China gereis in diens van Independent Newspapers se buitelandse sake-eenheid. Hy is getroud met die digter Corné Coetzee.